U-I-48/03
Datum: 2003-11-06T00:00:00.000+01:00
ecli: ECLI:SI:USRS:2003:U.I.48.03
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 06.11.2003
dokument: US22770
akt: Zakon o popravi krivic (Uradni list RS, št. 47/03, ur. p. b.) (ZPKri), 6. čl.
resitev: zavrnitev
izrek: Pobuda za začetek postopka za oceno ustavnosti 6. člena Zakona o popravi krivic (Uradni list RS, št. 47/03, ur. p. b.) se zavrne.
stavek: Zakonodajalec ima tako pri urejanju statusa žrtve vojnega nasilja kot pri urejanju statusa bivšega političnega zapornika široko polje prostega odločanja. Razlika med tema statusoma je očitna in zato različno urejanje posameznih sestavin teh dveh statusov - ob pravilnem razumevanju načela o enakosti pred zakonom - ne pomeni arbitrarnega ravnanja zakonodajalca oziroma ravnanja brez razumnih razlogov, kar bi edino lahko narekovalo presojo ustavnosti.
odlocitev: sklep
geslo: 1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.

5.2 - Temeljne pravice - Enakost (14.2).
podlaga: Člen 14.2, Ustava [URS]
Člen 26.2, Zakon o Ustavnem sodišču [ZUstS]
vlagatelj: Anton Šemrl, Vrhnika
datum_vloge: 2003-02-25T23:00:00.000Z
datum_odlocitve: 2003-11-05T23:00:00.000Z

# U-I-48/03

6. 11. 2003

---

---

# SKLEP

Ustavno sodišče je v postopku za preizkus pobude Antona Šemrla z Vrhnike na seji dne 6. novembra 2003

## sklenilo:

Pobuda za začetek postopka za oceno ustavnosti 6. člena Zakona o popravi krivic (Uradni list RS, št. 47/03, ur. p. b.) se zavrne.

# OBRAZLOŽITEV

Pobudnik, ki je pridobil status bivšega političnega zapornika, meni, da Zakon o popravi krivic (ZPKri) ni v skladu z Ustavo, ker v svojem 6. členu ne določa, da ima bivši politični zapornik, če s prištetjem pokojninske dobe po tem zakonu preseže polno pokojninsko dobo, pravico do vrnitve prispevka za pokojninsko in invalidsko zavarovanje, ki gre v breme zavarovanca. Trditev o neustavnosti utemeljuje s tem, da je zakonodajalec v Zakonu o žrtvah vojnega nasilja (Uradni list RS, št. 18/03, ur. p. b. -ZZVN) podobno upravičenje žrtvam vojnega nasilja priznal v 14.a členu. V tako različni ureditvi vidi kršitev ustavnega načela o enakosti vseh pred zakonom (drugi odstavek 14. člena Ustave).

Pobudnik tudi predlaga, kako naj bi bilo v omenjenem smislu dopolnjeno besedilo izpodbijanega člena.

Pobuda je očitno neutemeljena. Namesto ponavljanja se Ustavno sodišče sklicuje na obrazložitev sklepa št. U-I-218/01 z dne 9. 5. 2002 (OdlUS XI,1) in s tem tudi na obrazložitev sklepa št U-I- 327/96 z dne 6. 5. 1999 (Uradni list RS, št. 51/99 in OdlUS IX,19).

Najkrajši povzetek razlogov za neutemeljenost pobude je, da ima zakonodajalec tako pri urejanju statusa žrtve vojnega nasilja kot pri urejanju statusa bivšega političnega zapornika široko polje prostega odločanja; razlika med tema statusoma je očitna in zato različno urejanje posameznih sestavin teh dveh statusov - ob pravilnem razumevanju načela o enakosti pred zakonom - ne pomeni arbitrarnega ravnanja zakonodajalca oziroma ravnanja brez razumnih razlogov, kar bi edino lahko narekovalo presojo ustavnosti.

Pobudo je bilo zato treba zavrniti.

Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) in tretje alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.

---

Predsednica
 dr. Dragica Wedam Lukić